Borgtog geweier ná aanval op 90-jarige, bejaarde blinde seun(Argieffoto: SA Polisie) Die twee verdagtes wat vroeër aangekeer is nadat hulle na bewering ’n 90-jarige vrou van Limpopo en haar blinde seun (71) in hul huis aangeval het, bly in aanhouding. Frans Mashitele (32) en Marotji Shokane (33) het Vrydag in die Mankweng-streekhof verskyn op aanklagte van moord, poging tot moord en huisroof. Hul aansoek om borgtog is van die hand gewys. Kol. Moatshe Ngoepe, woordvoerder van die polisie, sê die saak is tot 1 Desember uitgestel vir verdere ondersoek. Ma en seun het verlede Saterdag in hul huis in Marobala buite Mankweng gelê en slaap toe twee verdagtes die huis oopgebreek en geld by die bejaarde vrou, intussen geïdentifiseer as Ledile Sarah Dikgale, geëis het. Dikgale en haar seun is aangerand en verskeie kere met ŉ skerp voorwerp gesteek voor die aanvallers gevlug het. Die polisie en paramedici is na die toneel ontbied, waar Dikgale dood verklaar is. Haar seun is met ernstige beserings na ŉ hospitaal geneem. Die twee verdagtes is vandeesweek ná ŉ wenk deur ŉ inwoner by ŉ plaaslike taverne aangekeer en sedertdien positief met die voorval verbind.